Tre personer fik sig en stor forskrækkelse natten til lørdag klokken 00.16, da de stod ved et busstoppested på Vesterbro i Aalborg. En bil med retning mod Limfjordsbroen kom pludselig ud af kontrol og bragede ind i busskuret, hvor to personer opholdt sig inde i busskuret, mens den tredje person stod ved siden af. - Personerne stod rigtig tæt på, men der skete ikke nogen personskade. Men ruderne i busskuret blev smadret og stolperne er også ødelagte, fortæller Karsten Højrup, vagtchef hos Nordjyllands Politi. Ifølge vagtchefen skete der "betydelig" materiel skade på bilen, som blev ført af en 19 årig mand fra Tylstrup. Bilens fører er sigtet efter Straffelovens paragraf 252, fordi han har udsat andre menneskers liv for fare. - Vi har foretaget både alkohol- og narkotest, og der er intet, der tyder på påvirkning. Hvorfor uheldet sker, ved vi ikke. Men vi skal have foretaget en genafhøring i sagen, siger vagtchefen. Vagtchefen oplyser i øvrigt om en travl nat, hvor seks personer er blevet anholdt i forskellige sager.

Opsummering:
En ung mandlig bilist mistede natten mellem fredag og lørdag herredømmet over sin bil og kørte ind i et busskur på Vesterbro i Aalborg.